Man ernstig beseer toe hy uit trok springFoto: ER24 ŉ Man is Woensdagoggend ernstig beseer toe hy op die N3 naby die Peter Brown-afrit in Pietermaritzburg, KwaZulu-Natal, uit ŉ bewegende vragmotor gespring het. Russel Meiring, woordvoerder van ER24, het gesê met paramedici se aankoms op die toneel het hulle die vragmotor gevind waar dit oor die middelman van die snelweg op sy kant lê. Volgens Meiring het daar ŉ brand in die kajuit van die vragmotor ontstaan, wat vermoedelik die rede is hoekom die bestuurder uit die voertuig gespring het. Die vragmotor het kort daarna omgeslaan. “Twee van die paramedici het brandblussers gebruik om die vlamme te blus, terwyl nog ŉ paramedikus hom na ŉ man ŉ ent verder weg gehaas het,” het Meiring gesê. Hy het gesê ŉ ander ambulansdiens was reeds besig om die man te behandel. Die man het veelvuldige beserings opgedoen en was in ŉ ernstige toestand. Die man is op die toneel vir pyn behandel voordat hy na ŉ nabygeleë hospitaal geneem is. Die voorval word deur die polisie ondersoek.